SmartHelp
Authors: Lindelien Ellen , Wittingsrud-Johansen Vilde Lovise , Wulff Lars , Andersen Espen 
Published: October 2023

SmartHelp er historien om en gründer med en banebrytende og disruptiv løsning som finner at hans første marked – nødhjelpsetater i Norge – ikke er i stand til verken å kjøpe eller ta i bruk hans løsning. Casen viser hvor vanskelig det er å få til bruk av ny teknologi i en offentlig organisasjon preget av interne maktkamper, redsel for å ta risiko, og manglende teknologikunnskaper. Disse faktorene gjør at mye medisinsk teknologi – særlig teknologi som krysser organisasjonsgrenser – aldri kommer på markedet, og at mange oppstartselskaper dør fordi de ikke har ressurser til å håndtere et tregt marked.
Fenomen som beskrives
«SmartHelp – veien til raskere nødhjelp?» omhandler Råd AS, som har utviklet en ny og innovativ teknologi, SmartHelp. Løsningen er hovedsakelig tiltenkt offentlige nødetater, og kan sikre den norske befolkning raskere nødhjelp samt hjelpe nødetatenes operasjonssentraler med å holde oversikt i komplekse nødssituasjoner. Casen har som mål å sette søkelys på hvor vanskelig det kan være for nye innovative løsninger å få fotfeste i et marked med lange tradisjoner, etablerte aktører og komplekse beslutningsprosesser. Casen søker å illustrere at dette er en problematikk innovatører møter, på tross av at deres nye produkt både er innovativt og velfungerende.
Teoretisk forankring
Christensen og Raynor (2003) presenterer «The Innovator’s Dilemma», som omhandler hvorvidt en bedrift bør søke å investere i etablerte produkter som gir profitt, eller søke å investere i nye produkter som potensielt kan gi avkastning og forsterke ens markedsposisjon i fremtiden. Dette dilemmaet identifiserer to kategorier: innovasjon av typen sustaining og disruptiv. I sistnevnte kategori er det ofte nykommere og oppstartsbedrifter som i større grad lykkes. Dette er fordi det ofte ikke er lønnsomt for en etablert bedrift å bedrive disruptiv innovasjon. En av årsakene til dette, som ofte er en utfordring for oppstartsbedrifter, er at det ikke finnes noe etablert marked. Dette gjør at det er knyttet stor usikkerhet og skepsis til å utvikle og ta i bruk en ny og til dels uferdig løsning. Sistnevnte utfordring er hva denne casen søker å belyse, og vi illustrerer dette dilemmaet i en kontekst der en startup, Råd AS, forsøker å få gjennomslag for sin til dels disruptive løsning, SmartHelp. Offentlige nødetater er potensielle kunder, men samtidig indirekte etablerte konkurrenter i markedet. Det faktum at SmartHelp kan være et svar på uløste utfordringer etatene i dag står overfor, illustrerer en annen problemstilling tilknyttet den potensielle kunden. Offentlige nødetater er relativt konservative, og deres anskaffelsesprosesser favoriserer testede og allerede etablerte løsninger. Dette gjør at beslutningstakere ofte har en skeptisk holdning til nye og delvis uferdige løsninger. I tillegg er beslutningsmyndigheten i offentlige nødetater desentralisert, noe som forsterker usikkerhet og konservatisme som hindringer for Råd AS. Casen søker å illustrere denne problematikken gjennom å utdype SmartHelps aktiviteter siden oppstart og frem til i dag, samt gjennom situasjonsbeskrivelser og aktuell informasjon om nødetatene som i denne casen utgjør det potensielle markedet.
Informasjonsgrunnlag
Casen bygger på en prosjektoppgave for kurset Business development and innovation management for M.Sc.-programmet i strategi på Handelshøyskolen BI, og er basert på intervjuer (representanter for SmartHelp, nødhjelpspersonale i ledende stillinger, eksperter på innovasjon i offentlig sektor og tilsendt dokumentasjon). En av forfatterne, Espen Andersen, er styremedlem i Råd AS og har hatt Fredrik Øvergård som student.